**Pretapelācijas sūdzības iesniegšanas nokavējuma izvērtēšanas priekšnoteikums**

Ja lietas dalībnieks atbilstoši Civilprocesa likuma 51.pantam nelūdz atjaunot nokavēto procesuālo termiņu, tad tiesnesim nav likumīga pamata vērtēt nokavējuma iemeslus, bet, jāpiemēro Civilprocesa likuma 49.pants (tiesības izpildīt procesuālās darbības zūd līdz ar likumā vai tiesas noteiktā termiņa izbeigšanos, pēc tam iesniegtās sūdzības un dokumentus nepieņem).

**Latvijas Republikas Senāta**

**Civillietu departamenta**

**2020.gada [..]**

**RĪCĪBAS SĒDES LĒMUMS**[[1]](#footnote-1)

**Lieta Nr. C[..], SKC-[E]/2020**

[ECLI:LV:AT:2020:[..].L](https://tis.ta.gov.lv/tisreal?Form=TEMPLATEEDIT&task=new&tasktwo=newtemplfromoriginal&fileid=68534788)

Senāta senatoru kolēģija šādā sastāvā:

senatore Mārīte Zāģere,

senatore Dzintra Balta,

senators Aivars Keišs,

rīcības sēdē izskatīja [pers. A] blakus sūdzību par Rīgas apgabaltiesas Civillietu tiesas kolēģijas 2020.gada [datums] lēmumu. Senatoru kolēģija

**konstatēja**

[1] [Pers. A] iesniedzis blakus sūdzību par Rīgas apgabaltiesas Civillietu tiesas kolēģijas 2020.gada [datums] lēmumu, ar kuru atteikts pieņemt viņa pretpelācijas sūdzību par Rīgas pilsētas Vidzemes priekšpilsētas tiesas 2019.gada [datums] spriedumu civillietā [pers. B] prasībā pret [pers. A] par laulības šķiršanu, uzturlīdzekļu piedziņu un saskarsmes tiesību izmantošanas kārtības ierobežošanu un [pers. A] pretprasībā pret [pers. B] par saskarsmes tiesību izmantošanas kārtības noteikšanu, pretapelācijas sūdzību atdodot [pers. A] pēc lēmuma stāšanās likumīgā spēkā.

[2] Pretapelācijas sūdzība saskaņā ar Civilprocesa likuma 424.panta trešajā daļā noteikto iesniedzama apelācijas instances tiesai termiņā, kas paredzēts šā likuma 423.pantā. Kā nepārprotami izriet no Civilprocesa likuma 423.panta pirmās daļas, lietās, kas skar bērnu, pretapelācijas sūdzību var iesniegt 15 dienu laikā no dienas, kad lietas dalībniekiem nosūtīts apelācijas sūdzības noraksts.

Ja termiņš pretapelācijas sūdzības iesniegšanai noteikts likumā, tad par pamatotu senatoru kolēģija atzīst pārsūdzētajā lēmumā ietverto motīvu, ka šo termiņu nevar grozīt vai pagarināt ar pirmās instances tiesas tiesneša lēmumu.

Vienlaikus, ņemdams vērā to, ka pirmās instances tiesas tiesneša kļūda, nosakot termiņu paskaidrojuma, tātad arī pretapelācijas sūdzības iesniegšanai, varēja radīt atbildētājam [pers. A] aizsardzības vērtu tiesisko paļāvību, Rīgas apgabaltiesas Civillietu tiesas kolēģijas tiesnesis izskaidroja viņam Civilprocesa likuma 51.pantā paredzētās tiesības lūgt atjaunot nokavēto procesuālo termiņu.

Neraugoties uz minēto, atbildētājs [pers. A] tā vietā, lai izmantotu Civilprocesa likuma 51.pantā paredzētās tiesības, pārsūdzējis apelācijas instances tiesas tiesneša lēmumu, turklāt pamatodams savu pozīciju ar tādiem argumentiem, kas viņam, neiesniedzot pieteikumu par nokavētā termiņa atjaunošanu, nebija un nevarēja būt izvērtēšanas priekšmets 2020.gada 13.marta lēmuma pieņemšanas stadijā. Respektīvi, iekams lietas dalībnieks nelūdz atjaunot nokavēto procesuālo termiņu, tiesnesim nav likumīga pamata vērtēt nokavējuma iemeslus, bet, gluži pretēji, jāpiemēro Civilprocesa likuma 49.pants (tiesības izpildīt procesuālās darbības zūd līdz ar likumā vai tiesas noteiktā termiņa izbeigšanos, pēc tam iesniegtās sūdzības un dokumentus nepieņem).

Apkopodama iepriekš izklāstītos apsvērumus, senatoru kolēģija nonāk pie secinājuma, ka blakus sūdzībā norādītie argumenti acīmredzami nedod pamatu pārsūdzētā lēmuma atcelšanai vai grozīšanai, tāpēc blakus sūdzības pieņemšana atsakāma.

Tādējādi, pamatojoties uz Civilprocesa likuma 464.panta septīto daļu, senatoru kolēģija

**nolēma:**

atteikt pieņemt [pers. A] blakus sūdzību par Rīgas apgabaltiesas Civillietu tiesas kolēģijas 2020.gada 13.marta lēmumu.

Lēmums nav pārsūdzams.

1. Lieta skatīta slēgtā sēdē. [↑](#footnote-ref-1)